A Bizottság 2004/69/EK irányelve
(2004. április 27.)
a "multilaterális fejlesztési bankok" fogalommeghatározása tekintetében a 2000/12/EK európai parlamenti és tanácsi irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hitelintézetek tevékenységének megkezdéséről és folytatásáról szóló, 2000. március 20-i 2000/12/EK európai parlamenti és tanácsi irányelvre [1] és különösen annak 60. cikke (1) bekezdésének ötödik francia bekezdésére,
mivel:
(1) A 2000/12/EK irányelv 1. cikkének 19. pontja a "multilaterális fejlesztési bankokat" felsorolással határozza meg.
(2) A Multilaterális Beruházásbiztosítási Ügynökség (MIGA) 2002. novemberi levelében felvételét kérte a 2000/12/EK irányelv 1. cikkének 19. pontjában foglalt jegyzékbe.
(3) A MIGA a Világbank-csoport tagja. A MIGA biztosítékot nyújt a magánszektorhoz tartozó befektetőknek a nem kereskedelmi kockázatokra és különösen - pontosan meghatározott feltételek szerint - a devizák inkonvertibilitásával és átutalhatóságával, a kisajátítással, a háborúval és polgárháborús zavargásokkal, valamint a kormányzati intézmények által elkövetett szerződésszegéssel kapcsolatos veszteségek kockázatára. A MIGA célja, hogy elősegítse a fejlődő tagországok gazdasági fejlődését a magánvállalkozások, és különösen kis- és középvállalkozások alapításának, bővülésének és modernizálásának ösztönzésével, hogy ezzel egészítse ki a Világbank-csoport többi tagjának tevékenységét.
(4) A MIGA a 2000/12/EK irányelv 1. cikkének 19. pontjában felsorolt multilaterális fejlesztési bankok kockázati profiljával egyenértékű kockázati profillal bír, ezért az 1. cikk 19. pontjában foglalt jegyzékbe felvehető, és ennek következtében a 2000/12/EK irányelv 43. cikkében megállapított preferenciális kockázati súlyozásra jogosult.
(5) Az ezen irányelvben előírt intézkedések összhangban vannak azon bizottság véleményével, amely a 2000/12/EK irányelv 60. cikkének (2) bekezdése szerinti eljárásnak megfelelően a Bizottságot segíti,
ELFOGADTA EZT AZ IRÁNYELVET:
1. cikk
A 2000/12/EK irányelv 1. cikkének 19. pontja helyébe a következő szöveg lép:
"(19) "Multilaterális fejlesztési bank" a Nemzetközi Újjáépítési és Fejlesztési Bank, a Nemzetközi Pénzügyi Társaság, az Amerika-közi Fejlesztési Bank, az Ázsiai Fejlesztési Bank, az Afrikai Fejlesztési Bank, az Európa Tanács Letelepedési Alapja, az Északi Beruházási Bank, a Karibi Fejlesztési Bank, az Európai Újjáépítési és Fejlesztési Bank, az Európai Beruházási Alap, az Amerika-közi Beruházási Társaság és a Multilaterális Beruházásbiztosítási Ügynökség;"
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2004. június 30-a előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv az Európai Unió Hivatalos Lapjában való kihirdetését követő 20. napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2004. április 27-én.